b'\n_START_ARTICLE_\nTom Barnaby\n_START_PARAGRAPH_\nGlavni in\xc5\xa1pektor Thomas Geoffrey\xc2\xa0\xc2\xbbTom\xc2\xab\xc2\xa0Barnaby je nami\xc5\xa1ljena oseba iz detektivskih romanov angle\xc5\xa1ke pisateljice Caroline Graham in televizijske serije kriminalnih filmov Umori na pode\xc5\xbeelju, posnete po njenih romanih. Barnaby se je v romanih Grahamove prvi\xc4\x8d pojavil v romanu Umori v Jazbe\xc4\x8devem Dolu iz leta 1987 (roman je v sloven\xc5\xa1\xc4\x8dini iz\xc5\xa1el leta 2006). V televizijski seriji filmov ga upodablja igralec John Nettles, ki je igral tudi v britanski kriminalni seriji Bergerac._NEWLINE_Tako v romanih kot v filmih glavni in\xc5\xa1pektor prebiva v Caustonu na jugovzhodu Anglije. Iz policijske postaje v Caustonu, v kateri je zaposlen, nato potuje po angle\xc5\xa1kem pode\xc5\xbeelju in re\xc5\xa1uje umore, ki se dogajajo v razli\xc4\x8dnih malih pode\xc5\xbeelskih vasicah._NEWLINE_Barnaby je sre\xc4\x8dno poro\xc4\x8den z Joyce, s katero imata enega otroka, odraslo h\xc4\x8derko Cully. Neko\xc4\x8d sta mogo\xc4\x8de \xc5\xbeivela v Londonu, saj si je Barnaby v \xc4\x8dasu njune poroke prizadeval re\xc5\xa1iti primer zastrupljevalca iz Pimlica._NEWLINE_V epizodi Umori na pode\xc5\xbeelju: Davitelj je razkrito njegovo polno ime, Thomas Geoffrey Barnaby._NEWLINE_Barnaby re\xc5\xa1uje primere s svojim pomo\xc4\x8dnikom Benom Jonesom. Predhodno je sodeloval tudi z Danom Scottom in Gavinom Troyjem.'